《迈陂塘 西溪看芦同蔼卿》
清代·关锳

看溪山、一十八里，秋容瘦削如许。粼粼漾漾平陂水，摇荡白萍花雨。

天欲暮。任今夜、乌蓬随水随风去。芦花浅溆。只第一防它，眠鸥飞起，又闹半汀絮。

人间事，从古浮名无据。百年难得萍聚。青蓑何似归休也，料理钓筒渔具。

溪尽处。便不用、扁舟也算浮家住。柴门河渚。纵不种蒹葭，也堪约略，种带水杨树。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。